Id-Deċiżjoni tal-Kummissjoni
tal-31 ta’ Marzu 2000
li tistabbilixxi l-lista ta’ ċentri approvati għal ġbir ta’ fluidu seminali għall-importazzjoni ta’ fluidu seminali taż-żwiemel minn pajjiżi terzi u li temenda d-Deċiżjonijiet 96/539/KE u 96/540/KE
(notifikata taħt id-dokument numru K(2000) 912)
(Test b’relevanza għaż-ŻEE)
(2000/284/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992, li tistabbilixxi l-ħtiġijiet dwar is-saħħa ta’ l-annimali li jirregolaw il-kummerċ fi ħdan u l-importazzjonijiet fil-Komunità ta’ annimali, fluidu seminali, bajd u embrijoni mhux suġġetti għall-ħtiġiet tas-saħħa ta’ l-annimal mniżżla fir-regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE [1], kif emendata l-aħħar bid-Deċiżjoni tal-Kummissjoni 95/176/KE [2], u b’mod partikolari l-Artikolu 17(3)(a) tagħha,
Billi:
(1) Skond it-Tieni Parti tad-Deċiżjoni tal-Kummisjoni 94/63/KE [3] u mingħajr preġudizzju għad-Deċiżjoni tal-Kummissjoni 92/160/KEE [4] l-Istati Membri jawtorizzaw l-importazzjonijiet ta’ fluidu seminali ta’ l-ispeċi taż-żwiemel mill-pajjiżi terzi inklużi fl-Ewwel Parti ta’ l-Anness li jinsab mad-Deċiżjoni tal-Kunsill 79/542/KEE [5] għall-importazzjonijiet ta’ żwiemel ħajjin.
(2) Skond l-Artikolu 17(3)(a) tad-Direttiva 92/65/KEE għandhom isiru żjajjar fuq il-post mill-Komunità biex ikun żgurat li d-Direttiva msemmija hawn fuq, u b’mod partikolari l-Annessi tagħha hi applikata b’mod uniformi.
(3) Huwa għalhekk xieraq li titħejja lista proviżorja ta’ ċentri approvati ta’ ġbir ta’ fluidu seminali ta’ żwiemel għall-importazzjonijiet fil-Komunità Ewropea, li għalihom l-awtoritajiet kompetenti tal-pajjiż terz konċernat jipprovdu garanziji ekwivalenti għal dawk tal-Kapitolu II tad-Direttiva 92/65/KEE.
(4) Il-lista proviżorja għandha tispeċifika, għal kull ċentru, il-kodifika ISO u l-isem tal-pajjiż terz, l-isem, l-indirizz u n-numru ta’ reġistrazzjoni taċ-ċentru, l-awtorita li tapprovà u d-data ta’ l-approvazzjoni.
(5) Din id-deċiżjoni trid tiġi eżaminata mill-ġdid u, jekk meħtieġ, emendata fid-dawl ta’ tagħrif ġdid minn żmien għal żmien.
(6) L-Islanda hija meqjusa ħielsa minn anemija infettiva taż-żwiemel u ma hu meħtieġ l-ebda ittestjar għall-importazzjonijiet ta’ żwiemel ħajjin mill-Islanda. Minħabba f’hekk il-ħtiġiet tat-testijiet għal din il-marda stabbiliti fid-Deċiżjoni 96/539/KE [6], importazzjonijiet ta’ fluidu seminali taż-żwiemel, u d-Deċiżjoni 96/540/EC [7], importazzjonijiet ta’ bajd ekwin u embrijoni, għandhom ikunu sospiżi għat-tali importazzjonijiet mill-Islanda.
(7) Il-miżuri li tipprovdi għalihom din id-Deċiżjoni jaqblu ma’ l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
1. Mingħajr preġudizzju għad-Deċiżjoni 92/160/KEE l-Istati Membri għandhom jawtorizzaw l-importazzjoni ta’ fluidu seminali taż-żwiemel miġbur fiċ-ċentri nklużi fil-lista li hemm fl-Anness ta’ din id-Deċiżjoni.
2. Il-fluidu seminali imsemmi fil-paragrafu 1 għandu jinġabar wara d-data ta’ l-approvazzjoni taċ-ċentru mill-awtoritajiet nazzjonali kompetenti tal-pajjiż terz konċernat.
Artikolu 2
1. Qed tiżdied nota ta’qiegħ il-paġna (5) fi tmiem il-paragrafu 1.3.3.6.1 taċ-Ċertifikat tas-Saħħa ta’ l-Annimali fl-Anness tad-Deċiżjoni 96/539/KE.
2. Qed tiżdied nota ta’ qiegħ il-paġna (5) fi tmiem il-paragrafu 1.3.2.5.1 taċ-Ċertifikat tas-Saħħa ta’ l-Annimali li hemm fl-Anness tad-Deċiżjoni 96/540/KE.
3. In-nota ta’ qiegħ il-paġna msemmija fil-paragrafi 1 u 2 għandha tkun kif ġej:
"(5) It-test agargel-immunodiffusion (it-test Coggins) għall-anemija infettiva taż-żwiemel mhix meħtieġa għaż-żwiemel donaturi li għexu fl-Islanda mit-twelid u huwa ċertifikat li l-Islanda hija uffiċjalment ħielsa mill-anemija infettiva taż-żwiemel."
Artikolu 3
Din id-Deċiżjoni hija ndirizzata lill-Istati Membri.
Magħmul fi Brussel, fil-31 ta’ Marzu 2000.